b'\n_START_ARTICLE_\nMuzeul \xe2\x80\x9eMihai Eminescu\xe2\x80\x9d\n_START_SECTION_\nIstoricul cl\xc4\x83dirii\n_START_PARAGRAPH_\nCl\xc4\x83direa muzeului a fost construit\xc4\x83 \xc3\xaen 1989 dup\xc4\x83 planurile arhitecului Virgiliu Onofrei, \xc3\xaenlocuind o construc\xc8\x9bie mai veche de la sf\xc3\xa2r\xc8\x99itul secolului al XIX-lea. Este situat\xc4\x83 \xc3\xaen zona central\xc4\x83 a parcului, la circa 100 de metri de Teiul lui Eminescu._NEWLINE_Muzeul a fost inaugurat cu ocazia centenarului mor\xc8\x9bii poetului, la 15 iunie 1989. Sunt prezente expozi\xc8\x9bii dedicate operei eminesciene (edi\xc8\x9bii princeps \xc8\x99i edi\xc8\x9bii critice), expozi\xc8\x9bii de grafic\xc4\x83, pictur\xc4\x83 \xc8\x99i sculptur\xc4\x83 (I. Neagoe, Al. Ichim, T. Mocanu, Iftimie B\xc3\xa2rleanu, Richard Hette, Dan Hatmanu), precum \xc8\x99i piese de mobilier \xc8\x99i art\xc4\x83 decorativ\xc4\x83. Tot aici sunt expuse rarit\xc4\x83\xc8\x9bi, fotografii originale (Mihai Eminescu, Veronica Micle, fiicele sale), scrisori ale lui Eugen Lovinescu, Mite Kremnitz, Iosif Vulcan \xc8\x99i al\xc8\x9bii. _NEWLINE_Un punct de interes notabil \xc3\xael constituie \xc8\x99i expozi\xc8\x9bia de fotocopii dup\xc4\x83 Caietele eminesciene, aflate \xc3\xaen manuscris la Academia Rom\xc3\xa2n\xc4\x83 din 1902.\n_START_SECTION_\nExpozi\xc8\x9bia documentar\xc4\x83 \xe2\x80\x9eMihai Ursachi\xe2\x80\x9d\n_START_PARAGRAPH_\nExpozi\xc8\x9bia documentar\xc4\x83 \xe2\x80\x9eMihai Ursachi\xe2\x80\x9d, constituit\xc4\x83 \xc3\xaen spa\xc8\x9biul Muzeului \xe2\x80\x9eMihai Eminescu\xe2\x80\x9d din Parcul de Cultur\xc4\x83 Copou, a fost inaugurat\xc4\x83 la \xc3\xaenceputul lunii mai 2004. Expozi\xc8\x9bia permanent\xc4\x83 cuprinde obiecte care au apar\xc8\x9binut poetului. Acest col\xc8\x9b dedicat poetului Mihai Ursachi p\xc4\x83streaz\xc4\x83 memoria unuia dintre cei mai importan\xc8\x9bi poe\xc8\x9bi rom\xc3\xa2ni ai secolului al XX-lea.\n_START_SECTION_\nProgramul de vizitare\n_START_PARAGRAPH_\nProgramul de vizitare este de mar\xc8\x9bi p\xc3\xa2n\xc4\x83 duminic\xc4\x83, \xc3\xaentre orele 10:00 \xc8\x99i 17:00. Pre\xc8\x9burile biletelor sunt de 10 lei (adul\xc8\x9bi), 8 lei (pentru grupuri de peste 12 persoane), 2 lei (elevi \xc8\x99i studen\xc8\x9bi) \xc8\x99i 4 lei (pensionari). Intrarea este liber\xc4\x83 \xc3\xaen prima duminic\xc4\x83 a fiec\xc4\x83rei luni.'